BAKINE PRIČE

Kad se smrači, okupimo se oko bake kraj peći. Pijemo topli voćni čaj s medom i limunom. Baka nam peče čokoladne kolače. Smjestimo se pokraj peći i čekamo. Sad će početi nova priča. Nitko ne priča tako lijepo kao naša baka. Nekad nam se čini da će junaci priča ući u našu sobu. Ponekad priča o vilama i prinčevima. Često slušamo o čarobnim šumama i čarobnim štapićima. U nekim pričama ima i vještica. Čini nam se da će se sve te čarolije i čuda obistiniti. Trepćemo očima i slušamo baku. Na kraju priče čujemo: „Laku noć, djeco! Sad i ja moram leći. Već sam stara i treba mi sna.“

Mi čekamo novi dan i novu priču.